Lietuvos Respublikos Vyriausybės

n u t a r i m a s

**DĖL LIETUVOS RESPUBLIKOS VYRIAUSYBĖS 2004 M. BALANDŽIO 28 D. NUTARIMO NR. 487 „DĖL profesinių ligų tyrimo ir apskaitos nuostatų PATVIRTINIMO“ PAKEITIMO**

2012 m. gegužės 16 d. Nr. 523

Vilnius

Lietuvos Respublikos Vyriausybė nutaria:

1. Pakeisti Profesinių ligų tyrimo ir apskaitos nuostatus, patvirtintus Lietuvos Respublikos Vyriausybės 2004 m. balandžio 28 d. nutarimu Nr. 487 „Dėl Profesinių ligų tyrimo ir apskaitos nuostatų patvirtinimo“ (Žin., 2004, Nr. [69-2398](https://www.e-tar.lt/portal/lt/legalAct/TAR.04551A50A76D); 2009, Nr. [144-6377](https://www.e-tar.lt/portal/lt/legalAct/TAR.2103F4ECD013)):

1.1. Išdėstyti 6 punktą taip:

„6. Padalinio vadovas, jo nesant – darbdavio įgaliotas asmuo (toliau vadinama – įmonės vadovo įgaliotas asmuo) ar įmonės vadovas, įtaręs, kad darbuotojas susirgo ūmia profesine liga, nedelsdamas privalo suteikti darbuotojui neatidėliotiną medicinos pagalbą, užtikrinti, kad jis būtų nugabentas į artimiausią asmens sveikatos priežiūros įstaigą, ir faksu, telefonograma ar kitomis ryšio priemonėmis apie įtariamą ūmią profesinę ligą pranešti Lietuvos Respublikos valstybinės darbo inspekcijos (toliau vadinama – Valstybinė darbo inspekcija) teritoriniam skyriui ir visuomenės sveikatos centruiapskrityje, Valstybinio socialinio draudimo fondo valdybos teritoriniam skyriui, kuriame darbuotojas apdraustas nelaimingų atsitikimų darbe ir profesinių ligų socialiniu draudimu (toliau vadinama – draudimo įstaiga).“

1.2. Išdėstyti 7 punktą taip:

„7. Darbuotojui mirus dėl įtariamos ūmios profesinės ligos, įmonės vadovas ar įmonės vadovo įgaliotas asmuo apie tai nedelsdamas praneša (telefonu, telefaksu, elektroniniu paštu) atitinkamos apylinkės prokuratūrai, Valstybinės darbo inspekcijos teritoriniam skyriui, visuomenės sveikatos centrui apskrityje ir draudimo įstaigai.“

1.3. Išdėstyti 8 punktą taip:

„8. Ūmią profesinę ligą įtaręs asmens sveikatos priežiūros įstaigos gydytojas ne vėliau kaip per valandą nuo profesinės ligos pirminės diagnozės nustatymo praneša apie tai Valstybinės darbo inspekcijos teritoriniam skyriui, visuomenės sveikatos centrui apskrityje, darbdaviui ir išsiunčia jiems pranešimą (1 priedas).“

1.4. Išdėstyti 9 punktą taip:

„9. Lėtinę profesinę ligą įtaręs asmens sveikatos priežiūros įstaigos gydytojas ne vėliau kaip per 3 dienas nuo profesinės ligos pirminės diagnozės nustatymo išsiunčia darbdaviui, Valstybinės darbo inspekcijos teritoriniam skyriui ir visuomenės sveikatos centrui apskrityje pranešimą (1 priedas).“

1.5. Išdėstyti 10 punktą taip:

„10. Darbuotojas, įtaręs profesinę ligą, turi teisę kreiptis į asmens sveikatos priežiūros įstaigą. Profesinę ligą įtaręs asmens sveikatos priežiūros įstaigos gydytojas Profesinių ligų priežasčių tyrimo reglamento (toliau vadinama – reglamentas), kurį, suderinęs su Sveikatos apsaugos ministerija, tvirtina Lietuvos Respublikos vyriausiasis valstybinis darbo inspektorius (toliau vadinama – vyriausiasis valstybinis darbo inspektorius), nustatyta tvarka praneša Valstybinės darbo inspekcijos teritoriniam skyriui.“

1.6. Išdėstyti 11 punktą taip:

„11. Pranešimai apie įtariamą profesinę ligą registruojami Valstybinės darbo inspekcijos teritoriniuose skyriuose ir tą pačią dieną įvedami į Valstybinės darbo inspekcijos kompiuterinę informacinę duomenų bazę, taip pat registruojami visuomenės sveikatos centruose apskrityse.“

1.7. Išdėstyti 13 punktą taip:

„13. Profesinės ligos priežastys pradedamos tirti gavus pranešimą šių Nuostatų 8 arba 9 punkte nurodyta tvarka. Profesinės ligos priežastis tiria komisija, kurios sudėtyje yra Valstybinės darbo inspekcijos teritorinio skyriaus vedėjo paskirtas darbo inspektorius (komisijos pirmininkas), visuomenės sveikatos centro apskrityje vadovo paskirtas specialistas ir asmens sveikatos priežiūros įstaigos vadovo paskirtas gydytojas, įtaręs profesinę ligą.“

1.8. Išdėstyti 14 punktą taip:

„14. Ūmių profesinių ligų, dėl kurių mirė 3 ir daugiau darbuotojų, priežastis tiria komisija. Komisijai pirmininkauja vyriausiasis valstybinis darbo inspektorius, jos nariai – visuomenės sveikatos centro apskrityje direktorius (pavaduotojas) ar kitas direktoriaus skirtas atstovas, Valstybinės darbo inspekcijos teritorinio skyriaus vedėjas ir Valstybinės darbo inspekcijos atstovas.“

1.9. Išdėstyti 16.2 punktą taip:

„16.2. visuomenės sveikatos centras apskrityje privalo pateikti turimus archyvinius duomenis apie darbuotojo darbo sąlygų higieninių tyrimų ir darbo vietų higieninio įvertinimo rezultatus, turimus profesinės rizikos tyrimo duomenis;“.

1.10. Išdėstyti 30 punktą taip:

„30. Komisijos pirmininkas aktą per 3 darbo dienas nuo jo pasirašymo įteikia pasirašytinai įmonės vadovui ir darbuotojui ar jo atstovui, išsiunčia asmens sveikatos priežiūros įstaigai, kurioje įtarta profesinė liga, Valstybinės darbo inspekcijos teritoriniam skyriui, draudimo įstaigai, visuomenės sveikatos centrui apskrityje, o jeigu nuo ūmios profesinės ligos asmuo miršta, – atitinkamos apylinkės prokuratūrai. Profesinių ligų valstybės registro tvarkymo įstaigai komisijos pirmininkas per 3 darbo dienas nuo akto surašymo užpildo ir išsiunčia Lietuvos Respublikos profesinių ligų valstybės registro nuostatuose, patvirtintuose Lietuvos Respublikos Vyriausybės 1994 m. lapkričio 30 d. nutarimu Nr. 1198 (Žin., 1994, Nr. [94-1845](https://www.e-tar.lt/portal/lt/legalAct/TAR.40954BA5F904); 2009, Nr. [56-2202](https://www.e-tar.lt/portal/lt/legalAct/TAR.83FAAA0784C8)), nustatytos formos profesinės ligos kortelę. Kiekvienai nustatytai profesinės ligos diagnozei pildoma atskira profesinės ligos kortelė.“

1.11. Išdėstyti 33 punktą taip:

„33. Profesinės ligos registruojamos Profesinių ligų valstybės registre Lietuvos Respublikos profesinių ligų valstybės registro nuostatų nustatyta tvarka. Profesinės ligos taip pat registruojamos visuomenės sveikatos centre apskrityje profesinių ligų registravimo žurnale (5 priedas).“

1.12. Papildyti 5 priedu (pridedama).

2. Šis nutarimas įsigalioja 2012 m. liepos 1 dieną.

Ministras Pirmininkas Andrius Kubilius

Socialinės apsaugos ir darbo ministras Donatas Jankauskas

Profesinių ligų tyrimo ir apskaitos nuostatų

5 priedas

\_

(dokumento sudarytojo pavadinimas)

**PROFESINIŲ LIGŲ REGISTRAVIMO ŽURNALAS**

Pradėta: \_\_\_\_\_\_\_\_\_\_\_\_\_

Baigta: \_\_\_\_\_\_\_\_\_\_\_\_\_\_

|  |  |  |  |
| --- | --- | --- | --- |
| Reg. Nr. | Registracijos data | Darbuotojas | Darbo stažas |
| vardas | pavardė | asmens kodas | adresas | profesija | pareigos | bendras | veikiant kenksmingiems veiksniams, susijusiems su profesinės ligos diagnoze |
| 1 | 2 | 3 | 4 | 5 | 6 | 7 | 8 | 9 | 10 |
|  |  |  |  |  |  |  |  |  |  |

|  |  |  |  |  |  |  |
| --- | --- | --- | --- | --- | --- | --- |
| Profesinės ligos tyrimo ir patvirtinimo akto data ir Nr. | Profesinės ligos nustatymo data | Sveikatos priežiūros įstaigos, nustačiusios profesinės ligos diagnozę, pavadinimas | Profesinės ligos diagnozė (pagrindinė) | Kenksmingi darbo aplinkos veiksniai, susiję su profesinės ligos diagnoze | Profesinės ligos priežastys pagal Europos profesinių ligų priežasčių sąrašą | Profesinės rizikos prevencijos priemonės ir jų įvykdymo terminai |
| diagnozė (žodžiais pagal TLK-10-AM) | kodas (pagal TLK-10-AM) |
| 11 | 12 | 13 | 14 | 15 | 16 | 17 | 18 |
|  |  |  |  |  |  |  |  |

\_\_\_\_\_\_\_\_\_\_\_\_\_\_\_\_\_